КИМ КӨРБҮТ УМНУОҔУН САТАММАТ


Умнуоҕун сатаммат 
 бу маны ким көрбүт - 
Ол түрмэ адарай үөрбэ таас эркинин, 
Үөрбэ таас үрдүнэн 
                                    өhүөннээх кыр өспүт 
Өркөн уот батаhа күөрэйбит килбиэнин. 
Хаппарын иhигэр, 
халҕанын кэтэҕэр 
Хара дьай иэрийбит энэлгэн ынчыгын, 
Хатыылаах хаппаҕар, 
түүнүктээх түгэҕэр 
Халыйбыт субай хаан, быстыбыт үрүҥ тыын ... 
0о, бүгүн, бу кыhын 
буойуттар кэлэннэр 
Ол түрмэ эркинин көтүрү көттүлэр, 
Көтүру көтөннөр, 
тэлитэ тэбэннэр 
Көҥүл, дьол сырдыгын дьоннорбут көрдүлэр. 
Сотото тостубут 
эдэр уол барахсан 
                                  Соhуллан таҕыста дириҥ иин иhиттэн, 
                                  Илбистээх тыллары 
                  уол эттэ ол тахсан 
                                  Эрэммит, көhүппүт имэҥнээх сүрэхтэн: 
                                  ... Тохтубут кыа хааммын, 
                  тостубут уҥуохпун 
                                  Толору иэстэhэр күннэрим таҕыста! 
                               Өстөөҕү эhэргэ 
                               күүс көмө буолуохпун 
                                Өлүөр бу илиибэр туттарыҥ кылыста!!! 
                             Умнуоҕун сатаммат 
                               ким көрбут, ким билбит 
Ол түрмэ эркинин үөрбэ таас тиистэрин ... 
Силлиэрэн кэллилэр 
                               ситиhэр кэмнэрбит, 
Сиппийэн иһиэҕиҥ сидьиҥнэр биистэрин! 

